《题抱琴听泉图为萧翀赋》
元代·刘崧

吁嗟乎空山抱余琴，以来归兮吾将以弹。山之洼兮石之端，我其听之兮以写猗兰。

按余徽兮作复止，风冷冷兮触宫徵。泉之流兮云中漱，鸣玉兮声淙淙，忽幽咽以下怆兮匪丝匪桐。

啼秋猿之袅袅兮，下南飞之双鸿。山中之人兮不可遇，余徘徊兮中路。

九嶷蔚兮隔烟雾，我思南风兮噫其迟暮。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。